LAZAROBASTER BADIOLA (EH Bildu, 2014-12-18):
Proposatu izan dugu behin baino gehiagotan, baina Legebiltzar honetan ez du aurrera egin eta, beraz, daukagun egoera da 400 eskola ditugula sare publikoan catering-enpresen bitartez funtzionatzen dutenak.
Berriki, egunkarietatik jakin dugu Lehiaren Euskal Agintaritzak ikerketa bat abiatu duela 2013an Aibak catering enpresak aurkeztutako salaketa baten ildotik.
Lehiaren Euskal Agintaritzaren iritziz, zazpi catering enpresen artean egon daiteke nolabaiteko mekanismo bat eskaintzak modu adostuan aurkeztu eta merkatua banatzeko. Eta zentzu honetan, Lehiaren Euskal Agintaritzak dio zantzu nahikoak ere badaudela adostasun horiek egon direla eta.
Hortaz, orain 15 hilabeteko epea dauka ikerketa hau aurrera eramateko.
Kontratazio sistemaren inguruan, azal-azaletik esan bi fase dituela, homologazio fasea eta gero esleipenen fasea.
Homologazioan, auditoria batek catering-enpresen gaitasuna neurtu eta baloratu egiten ditu, hau gainditzen duten enpresak bigarren fasera pasatzen dira eta bigarren fase horretan, esleipen fase horretan Jaurlaritzak 400 eskola horiek lote desberdinetan banatzen ditu eta Jaurlaritzak berak prezio maximoak ezartzen ditu, catering-enpresek eskaintza aurkeztu ahal izateko eta eskaintza merkeena aurkezten duenari esleitu egiten zaio lote bakoitzak.
Praktikan, azkeneko hamar urteetan sistema honek utzi duen emaitzari erreparatzen baldin badiogu, ikusten duguna da homologazio fase hori...
...sistema honek utzi duen emaitzari erreparatzen baldin badiogu, ikusten duguna da homologazio fase hori zazpi cateringek gainditu dutela eta 10 urte horietan beti izan direla zazpi catering berdinak.
Esleipenari buruz, loteak 400 eskola horiek banatu izan dira zortzi 10 lotetan, azkenengo urteetan guztira urteko 84 milioi euro bideratu direlarik horretara Jaurlaritzatik. Eta ikusten dena da 10 urteetan lote bakoitza beti enpresa berdinari esleitu zaiola.
Eta oso bitxia gainera 2013an gertatutakoa, homologazioa pasatutako zazpi enpresek aurrez zerbitzua ematen zuten lote edo loteetara aurkeztu zituzten eskaintzak bakarrik. Honek esan nahi du lote bakoitzak eskaintza bakarra jaso zuela, honek esan nahi du lehiarik ez dagoela.
Cateringek eskainitako prezioen inguruan, esan Jaurlaritzak jarritako prezio maximoa baino % 1 merkeago aurkeztu izan dutela enpresa guztiek, zazpi enpresa hauek. Beti % 1 gutxiago. Beraz, nahiko zantzu badaude enpresek merkatua era adostuan banatu dutela pentsatzeko.
Eta gainera, salaketa aurkeztu duen enpresaren arabera, honek gain-kostu batetara ere bagaramatza. Jaurlaritzak zerbitzu honegatik sare pribatuan baino % 30 gehiago ordaintzen duela eta. Eta zentzu honetan, azken 10 urteetako kopuruak batzen baldin baditugu, 200 milioi eurotaz ari gara hitz egiten.
Cateringentzat noski baldintza oso onak dira hauek, negozio borobila baina zerbitzua garestiagoa da Jaurlaritzarentzat, hortaz guztiontzat, eta baita haurren gurasoentzat ere.
Bertako produktuari buruz esan dezakeguna da bertako produkturik ia ez dela existitzen. Cateringek bolumen handiak behar dituztela, produktuak merke erosten dituztela munduko edozein bazterretan, merkeen dauden bazter horretan, Eta bost axola zaizkiela hemengo baserritarrak, arrantzaleak, tokiko ekonomia, ingurugiroa eta abarrak etekin ekonomikoez ulertzen dutelako bakarrik.
Orain hiru aste, Uriarte sailburua datorren urteko kontratazio berriaren aurrean duen asmoen inguruan interpelatu genuen. Ez zigun ezer argitu, ezertxo ere ez. Bere burua lehiaren euskal agintaritzaren atzean ezkutatu zuen, hor badela ikerketa bat martxan eta ezin duela ezer esan horren inguruan eta interpelazioan bere denbora agortu zuen gure informazio eskaera bat hitzez hitz irakurtzen.
Aste honetan bertan ezagutu dugu ELA sindikatuak luzatu duena publikoki, bere iritzia eman du. Catering-enpresetako langileen lan baldintzen inguruan zenbait eskaera zehatz egin ditu, kontutan hartzeko eskaerak dira, eta gogorarazi digute bere egunean langileen lan baldintzak hobetzeko greba luze bat ere izan zela, catering-enpresek uko egin ziotela gastua bere gain hartzeari eta, azkenik, gurasoak izan zirela gastu hori bere gain hartu zutenak. Hau gertatu zen cateringek etekin handiak ateratzen zituzten garaian.
Salaketa aurkeztu zuen Aibak enpresaren izenean Arratibel jaunaren agerraldi eskaera izan dugu Legebiltzar honetan.